3. การประกอบธุรกิจของแต่ละสายผลิตภัณฑ์

บริษัทฯ ดำเนินธุรกิจผลิตกระดาษคราฟท์เพื่อจัดจำหน่ายให้กับโรงงานผู้ผลิตกล่องกระดาษลูกฟูก
ซึ่งกระดาษที่บริษัทฯ ผลิตแบ่งออกเป็น 2 ประเภทหลัก ได้แก่

1. กระดาษคราฟท์สำหรับทำผิวกล่อง (Kraft Liner Board)

2. กระดาษคราฟท์สำหรับทำลอนลูกฟูก (Corrugating Medium)

3.1 ลักษณะของผลิตภัณฑ์

กระดาษคราฟท์เป็นผลิตภัณฑ์ของบริษัทฯ ที่ได้นําเยื่อกระดาษ (เยื่อใยสั้นและเยื่อใยยาว) กระดาษ
Recycle แป้ง สี และสารเคมีต่างๆ ซึ่งใช้เป็นส่วนผสมในการผลิตกระดาษ
นำไปผ่านกระบวนการผลิตเพื่อออกมาเป็นแผ่นกระดาษคราฟท์ ซึ่งบริษัทฯ ได้ผลิตกระดาษแบ่งเป็น 2
ประเภท คือ

1. กระดาษคราฟท์สำหรับทำผิวกล่อง (Kraft Liner Board)
ส่วนประกอบของกระดาษจะใช้ส่วนผสมของเยื่อใยยาวและเยื่อใยสั้นมาก
เพื่อให้กระดาษมีความแข็งแรง และได้มาตรฐานตามความต้องการใช้งาน มีความสวยงาม
และความแข็งแรงมากกว่ากระดาษ Corrugating Medium

2. กระดาษคราฟท์สำหรับทำลอนลูกฟูก (Corrugating Medium)
ส่วนประกอบของกระดาษจะใช้กระดาษ Recycle 100 %
เพราะความต้องการและคุณสมบัติของกระดาษชนิดนี้ไม่จำเป็นต้องสวยงามแข็งแรงเหมือนกระดาษสำหรับทำผิวกล่อง

กระดาษคราฟท์ของบริษัทฯ นอกจากจะแยกประเภทไว้ 2 ประเภทแล้ว ยังได้แยกเกรด และแกรม
อีกด้วย เพื่อให้ตรงตามความต้องการของลูกค้า ซึ่งเกรดและแกรมของกระดาษคราฟท์ที่บริษัทฯ ผลิต
มีรายละเอียดดังต่อไปนี้

1)  กระดาษคราฟท์สำหรับทำผิวกล่อง (Kraft Liner Board)

-   เกรด KA กระดาษทำผิวกล่องมีสีเหลืองทองคุณภาพพิเศษ มีคุณสมบัติทนต่อความชื้น
    มีความเหนียว สูงเหมาะสำหรับทำกล่องที่ต้องการความแข็งแรงเป็นพิเศษ เช่น
    กล่องบรรจุเครื่องใช้ไฟฟ้า

  น้ำหนักแกรมมาตรฐาน : 125, 150, 185 และ 230 กรัม/ตารางเมตร

-   เกรด KJ กระดาษทำผิวกล่องมีสีไม้ตามธรรมชาติคุณสมบัติเทียบเท่ากระดาษ KA
    มีคุณสมบัติทนต่อ

  ความชื้น มีความเหนียวสูงสามารถใช้ผลิตกล่องที่ต้องการความแข็งแรงสูงเป็นพิเศษได้

  น้ำหนักแกรมมาตรฐาน : 150, 185 และ 230 กรัม/ตารางเมตร

-   เกรด KP กระดาษทำผิวกล่องสีน้ำตาลอ่อนตามธรรมชาติของเยื่อกระดาษ
    คุณภาพรองจากเกรด KA เหมาะสำหรับกล่องที่ต้องการความแข็งแรงปานกลาง เช่น
    กล่องอาหารกระป๋อง กล่องน้ำอัดลม น้ำหนักแกรมมาตรฐาน : 125, 150 และ 185
    กรัม/ตารางเมตร

-   เกรด KX กระดาษทำผิวกล่องสีคล้ายกระดาษ KJ แต่สีจะอ่อนกว่า คุณภาพเทียบเท่ากระดาษ
    CA เหมาะ

  สำหรับกล่องที่ไม่เน้นเรื่องความแข็งแรงแต่ต้องการความสวยงาม

  น้ำหนักแกรมมาตรฐาน : 125 กรัม/ตารางเมตร

-   เกรด KAU กระดาษทำผิวกล่องสีคล้ายกระดาษ KA แต่สีจะเข้มกว่า คุณภาพเทียบเท่ากระดาษ
    KX เหมาะ

  สำหรับกล่องที่ไม่เน้นเรื่องความแข็งแรงแต่ต้องการความสวยงาม

  น้ำหนักแกรมมาตรฐาน : 125 และ 185 กรัม/ตารางเมตร

-   เกรด CJ กระดาษทำผิวกล่องมีสีไม้ตามธรรมชาติคุณสมบัติเทียบเท่ากระดาษ KJ
    มีคุณสมบัติทนต่อ

  ความชื้น มีความเหนียวสูงสามารถใช้ผลิตกล่องที่ต้องการความแข็งแรงสูงเป็นพิเศษได้

  น้ำหนักแกรมมาตรฐาน : 185 และ 230 กรัม/ตารางเมตร

2)  กระดาษคราฟท์สำหรับทำลอนลูกฟูก (Corrugating Medium)

-   เกรด CA กระดาษสำหรับทำลอนลูกฟูก
    มีคุณสมบัติที่สามารถรับน้ำหนักการเรียงซ้อนได้ดีสามารถ
    ดูดซึมกาวเพื่อให้ยึดติดกับกระดาษคราฟท์สำหรับทำผิวกล่อง ทำให้คงรูปอยู่ได้ และทำให้
    กล่องบรรจุภัณฑ์มีความแข็งแรง รวมทั้งสามารถรับแรงกระแทกได้ดี

  น้ำหนักมาตรฐาน : 105, 115, 125 และ 185 กรัม/ตารางเมตร

อุตสาหกรรมที่เกี่ยวข้อง : กล่องกระดาษลูกฟูก

ลูกค้าของบริษัทฯ ได้แก่ ผู้ผลิตกล่องกระดาษลูกฟูก ซึ่งจะต้องนำกระดาษคราฟท์ที่บริษัทฯ
ผลิตไปผ่านกระบวนการผลิตเพื่อทำเป็นแผ่นลูกฟูก (Sheet Board) เสียก่อน
จึงจะนำไปใช้ในการผลิตกล่องลูกฟูกได้ ในปัจจุบันกระดาษลูกฟูกที่ใช้กันอยู่โดยทั่วไปมีอยู่ 4 แบบ
ได้แก่ กระดาษลูกฟูก 2 ชั้น (Single Face) กระดาษลูกฟูก 3 ชั้น (Single Wall)
กระดาษลูกฟูก 5 ชั้น (Double Wall) และ กระดาษลูกฟูก 7 ชั้น (Triple Wall)
แต่ละแบบมีความแข็งแรงต่างกันไป
ซึ่งโดยทั่วไปแล้วกระดาษลูกฟูกที่มีจำนวนชั้นมากกว่าจะมีความแข็งแรงสูงกว่า ดังนั้น
ในการผลิตกล่องเพื่อบรรจุสินค้าที่มีน้ำหนักมาก หรือ ต้องการความแข็งแรงของบรรจุภัณฑ์เป็นพิเศษ
ผู้ผลิตกล่องลูกฟูกจึงมักจะเลือกใช้ กระดาษลูกฟูก 5 ชั้น หรือ 7 ชั้น
เนื่องจากมีความแข็งแรงสูงกว่า

ทั้งนี้ กระดาษลูกฟูกแต่ละแบบจะมีลักษณะโครงสร้างเป็นชั้นของกระดาษลูกฟูก
และลอนกระดาษลูกฟูกสลับกันไป

เช่น กระดาษลูกฟูก 3 ชั้น จะประกอบด้วย ลอนกระดาษลูกฟูก 1 ชั้น
พร้อมกระดาษปะหน้าทำผิวกล่อง ด้านใน และด้านนอก อีก 2 ชั้น รวมเป็น 3 ชั้น ดังรูปต่อไปนี้

ส่วนประกอบของกระดาษลูกฟูก 3 ชั้น

  ---------------------- ------------------------------------------------
  กระดาษผิวกล่องชั้นนอก      []

  ลอนกระดาษลูกฟูก 1 ชั้น     

  กระดาษผิวกล่องชั้นใน       

                         
  ---------------------- ------------------------------------------------

3.2 การตลาดและภาวะการแข่งขัน

3.2.1 ภาพรวมของอุตสาหกรรมกระดาษของประเทศไทยปี 2554

การตลาด

บริษัทฯ เป็นผู้ผลิตกระดาษคราฟท์
โดยมีความมุ่งมั่นที่จะก้าวเข้าสู่ความเป็นบริษัทชั้นนำในอุตสาหกรรมกระดาษคราฟท์ของประเทศ
โดยมุ่งเน้นทางด้านคุณภาพของสินค้าและการบริการที่เป็นเลิศ
แต่เนื่องจากภาวะการแข่งขันในอุตสาหกรรมกระดาษคราฟท์ยังคงมีภาวะการแข่งขันที่รุนแรงในทุกปี
อันเนื่องมาจากความต้องการใช้สินค้าของลูกค้ายังมีน้อยกว่าความต้องการขายของผู้ผลิต (DEMAND
น้อยกว่า SUPPLY) ดังนั้นบริษัทฯ จึงได้กำหนดวิธีการต่าง ๆ เพื่อให้สามารถแข่งขันในตลาดได้
ดังต่อไปนี้

1. ด้านคุณภาพของสินค้า

บริษัทฯ ได้มุ่งเน้นการผลิตสินค้าให้มีคุณภาพสูงสุดตรงตามมาตรฐาน
และตรงตามความต้องการของลูกค้า โดยบริษัทฯ ได้กำหนดให้ฝ่ายควบคุมคุณภาพ
มุ่งเน้นการควบคุมคุณภาพในทุกขั้นตอนของกระบวนการผลิต
ซึ่งเริ่มตั้งแต่การตรวจสอบคุณภาพวัตถุดิบที่ใช้ในการผลิตกระดาษคราฟท์
การตรวจสอบคุณภาพของสินค้าระหว่างผลิต และการตรวจสอบคุณภาพของสินค้าสำเร็จรูป
รวมถึงการควบคุมอุณหภูมิของห้องปฏิบัติการ
การบำรุงรักษาและซ่อมแซมเครื่องมือและอุปกรณ์ที่ใช้ในการตรวจสอบคุณภาพให้อยู่ในสภาพสมบูรณ์อยู่เสมอ
โดยทั้งนี้ต้องได้รับการสอบเทียบจากกรมวิทยาศาสตร์บริการ อย่างน้อยปีละ 2 ครั้ง

2. ด้านการบริการ

บริษัทฯ มีความมุ่งมั่นที่จะให้บริการที่เป็นเลิศแก่ลูกค้าเพื่อให้ลูกค้าเกิดความพึงพอใจสูงสุด อีกทั้ง
บริษัทฯ
ได้จัดให้มีการฝึกอบรมพนักงานบริการลูกค้าอย่างสม่ำเสมอและได้มีการพัฒนาโปรแกรมที่ใช้ประมวลผลต่าง
ๆ รวมถึงจัดเตรียมความพร้อมของอุปกรณ์เครื่องใช้สำนักงานที่มีความทันสมัยอยู่เสมอ
ทั้งนี้เพื่อตอบสนองความต้องการของลูกค้าได้อย่างรวดเร็วและถูกต้องแม่นยำ
นอกจากนี้ยังได้ส่งเจ้าหน้าที่จากโรงงานออกพบลูกค้าเพื่อรับฟังปัญหาและข้อเสนอแนะ
ตลอดจนให้คำปรึกษาและแก้ไขปัญหาที่เกิดขึ้นจากการใช้สินค้าของบริษัทฯ

3. กลุ่มลูกค้าเป้าหมาย

ได้แก่ ผู้ผลิตกล่องกระดาษและแผ่นลูกฟูกภายในประเทศและต่างประเทศ

4. การกำหนดราคาขาย

บริษัทฯ ได้กำหนด จุดขายของสินค้าอยู่ในระดับสินค้าเกรดสูง
เทียบเท่ากับสินค้าของผู้ผลิตกระดาษคราฟท์ชั้นนำของประเทศ
การกำหนดราคาขายจึงพิจารณาจากคุณภาพของสินค้า เทียบกับของผู้ผลิตสินค้ารายอื่น ๆ
ในระดับเดียวกัน
และพิจารณาถึงภาวะการแข่งขันในอุตสาหกรรมกระดาษคราฟท์ทั้งในประเทศและต่างประเทศ

2.  สภาวะการแข่งขันของอุตสาหกรรมกระดาษคราฟท์ในปี 2554

ภาพรวมของอุตสาหกรรมกระดาษคราฟท์ในประเทศปี 2554
มีอัตราการเจริญเติบโตอยู่ประมาณร้อยละ 1 โดยแบ่งออกเป็น 2 ช่วงที่ต่างกันอย่างชัดเจน
กล่าวคือมีทั้งช่วงที่มีขยายตัวและหดตัวในปีเดียวกัน ในช่วงแรกคือช่วงไตรมาสที่ 1-3
ซึ่งโดยเฉลี่ยแล้วมีอัตราการเจริญเติบโตอยู่ประมาณร้อยละ 3 โดยเฉพาะในไตรมาสที่ 2 และ 3
มีการขยายตัวเพิ่มขึ้นจากไตรมาสที่ 1 อยู่ร้อยละ 2-3 จึงทำให้ภาพรวมในช่วง 3
ไตรมาสนี้มีการขยายตัวประมาณร้อยละ 3 แต่ทว่าเป็นการขยายตัวในอัตราที่ต่ำ
ในด้านต้นทุนที่ผู้ผลิตกระดาษยังต้องแบกรับภาระต้นทุนที่สูงขึ้นทั้งในส่วนของภาคพลังงาน
และต้นทุนวัตถุดิบประเภทเยื่อและเศษกระดาษที่ทยอยปรับขึ้นเรื่อยๆ
ส่งผลให้ราคาขายสามารถปรับขึ้นได้ตามสัดส่วนต้นทุนที่เพิ่มขึ้น
จึงทำให้เกิดแรงกระตุ้นการซื้อจากลูกค้าภายในประเทศ
อีกทั้งภาคการส่งออกกระดาษคราฟท์ยังสามารถส่งออกได้ดี
โดยเฉพาะตลาดหลักในภูมิภาคเอเชียจึงทำให้เกิดสมดุลย์ของ DEMAND และ SUPPLY
ภายในประเทศ

สำหรับในไตรมาสที่ 4
เกิดการหดตัวอย่างรุนแรงอันเนื่องมาจากมหาอุทกภัยครั้งใหญ่ของประเทศโดยเฉพาะน้ำท่วมนิคมอุตสาหกรรมในจังหวัดพระนครศรีอยุธยาและปทุมธานี
รวม 7 แห่ง ได้แก่ นิคมอุตสาหกรรมสหรัตนนคร, นิคมอุตสาหกรรมโรจนะ,
นิคมอุตสาหกรรมไฮเทค, นิคมอุตสาหกรรมบางปะอิน, นิคมอุตสาหกรรมแฟคตอรี่แลนด์,
นิคมอุตสาหกรรมนวนคร และนิคมอุตสาหกรรมบางกะดี
ทำให้ภาคอุตสาหกรรมเกิดความเสียหายอย่างรุนแรง โดยเฉพาะอย่างยิ่งในกลุ่มผู้ผลิตยานยนต์,
ฮาร์ดดิสก์ไดร์ฟอิเล็กทรอนิกส์ และเครื่องใช้ไฟฟ้าซึ่งเป็นคิดเป็นร้อยละ 37
ของการผลิตในภาคอุตสาหกรรม นอกจากนี้ภาคเกษตรกรรม
ภาคธุรกิจการค้าและบริการยังได้รับผลกระทบจากมหาอุทกภัยในครั้งนี้ด้วย

จากมหาอุทกภัยดังกล่าว ส่งผลให้อุตสาหกรรมกระดาษคราฟท์ได้รับผลกระทบทั้งทางตรงและทางอ้อม
ในทางตรงบริษัทผู้ผลิตกระดาษคราฟท์ จำนวน 3 ราย
ไม่สามารถส่งสินค้าได้และมีผู้ผลิตกล่องกระดาษประมาณ 30 รายได้รับความเสียหาย
โดยมีมูลค่าความเสียหายตั้งแต่เล็กน้อยไปจนถึงน้ำท่วมเครื่องจักรจนถึงขั้นต้องปิดโรงงานและทำการฟื้นฟู
ในทางอ้อมกลุ่มลูกค้าที่ต้องใช้กล่องเพื่อบรรจุภัณฑ์ (กลุ่มผู้ผลิตยานยนต์,
ฮาร์ดดิสก์ไดร์ฟอิเล็กทรอนิกส์ และเครื่องใช้ไฟฟ้า)
ได้รับความเสียหายทำให้ต้องหยุดชะงักการผลิตสินค้าปิดโรงงานและทำการฟื้นฟู
โดยคาดกันว่าต้องใช้ระยะเวลาในการฟื้นฟูถึงช่วงไตรมาสที่ 1 และ 2 ของปี 2555
กล่าวโดยสรุปแล้วไตรมาสที่ 4 ปริมาณความต้องการกระดาษคราฟท์ลดลงประมาณร้อยละ 15
และโดยรวมทั้งปีอุตสาหกรรมกระดาษคราฟท์มีอัตราการเจริญเติบโตร้อยละ 1

ในปี 2554 ประเทศไทยมีกำลังการผลิตกระดาษรวมทั้งสิ้น 5.211 ล้านตัน
โดยเมื่อเปรียบเทียบกับปี 2553 มีกำลังการผลิตกระดาษรวมทั้งสิ้น 5.139 ล้านตัน ปี 2554
เพิ่มขึ้น 0.072 ล้านตัน คิดเป็นร้อยละ 1.4

ในปี 2554 ประเทศไทยมีปริมาณการบริโภคกระดาษรวมทั้งสิ้น 3.599 ล้านตัน
โดยเมื่อเปรียบเทียบกับปี 2553 มีปริมาณการบริโภคกระดาษรวมทั้งสิ้น 3.487 ล้านตัน ปี 2554
เพิ่มขึ้น 0.112 ล้านตัน คิดเป็นร้อยละ 3.2
และเมื่อเปรียบเทียบกำลังการผลิตกระดาษส่วนที่เกินในปี 2554 และ 2553 คิดเป็น 1.612
ล้านตัน และ 1.652 ล้านตัน ตามลำดับ

สำหรับอุตสาหกรรมกระดาษคราฟท์ ในปี 2554 มีกำลังการผลิตทั้งสิ้น 3.063 ล้านตัน เท่ากับปี
2553 และมีปริมาณการบริโภคทั้งสิ้น 1.970 ล้านตัน เมื่อเปรียบเทียบกับปี 2553
มีปริมาณการบริโภคทั้งสิ้น 1.912 ล้านตัน ในปี 2554 มีปริมาณการบริโภคเพิ่มขึ้น 0.058 ล้านตัน
คิดเป็นร้อยละ 3.0 ในขณะที่กำลังการผลิตกระดาษคราฟท์ไม่เปลี่ยนแปลง และเมื่อ
เปรียบเทียบกำลังการผลิตกระดาษคราฟท์ส่วนที่เกินในปี 2554 และ 2553 คิดเป็น 1.093 ล้านตัน
และ 1.151 ล้านตัน ตามลำดับ

ในปี 2555 ประมาณการกำลังการผลิตกระดาษรวมทั้งสิ้น 5.211 ล้านตัน เท่ากับปี 2554
และมีประมาณการบริโภคกระดาษรวมทั้งสิ้น 3.715 ล้านตัน โดยเมื่อเปรียบเทียบกับปี 2554
มีปริมาณการบริโภคกระดาษรวมทั้งสิ้น 3.599 ล้านตัน ปี 2555 เพิ่มขึ้น 0.116 ล้านตัน
คิดเป็นร้อยละ 3.2 และมีกำลังการผลิตกระดาษส่วนที่เกิน 1.496 ล้านตัน

ในปี 2555 ประมาณการกำลังการผลิตกระดาษคราฟท์รวมทั้งสิ้น 3.063 ล้านตัน เท่ากับปี 2554
และมีประมาณการบริโภคกระดาษคราฟท์รวมทั้งสิ้น 2.029 ล้านตัน โดยเมื่อเปรียบเทียบกับปี 2554
มีปริมาณการบริโภคกระดาษคราฟท์รวมทั้งสิ้น 1.970 ล้านตัน ปี 2555 เพิ่มขึ้น 0.059 ล้านตัน
คิดเป็นร้อยละ 3.0 และมีกำลังการผลิตกระดาษคราฟท์ส่วนเกิน 1.034 ล้านตัน

ตารางแสดงกำลังการผลิตและการบริโภคในอุตสาหกรรมกระดาษคราฟท์

Unit : Thousand Tons

[TABLE]

(ที่มา : THE THAI PULP AND PAPER INDUSTRIES ASSOCIATION)

แนวโน้มอุตสาหกรรมกระดาษคราฟท์ปี 2555
คาดกันว่าจะมีความต้องการใช้กระดาษคราฟท์เพิ่มขึ้นประมาณร้อยละ 9 ในช่วงไตรมาสแรกของปี
อันเนื่องมาจากการฟื้นตัวทางธุรกิจในภาคอุตสาหกรรม
ทั้งในกลุ่มของผู้ผลิตกล่องกระดาษและกลุ่มลูกค้าที่ต้องใช้กล่องเพื่อบรรจุภัณฑ์ (กลุ่มผู้ผลิตยานยนต์,
ฮาร์ดดิสก์ไดร์ฟอิเล็กทรอนิกส์ และเครื่องใช้ไฟฟ้า) ที่สามารถเริ่มกลับมาทยอยผลิตสินค้าได้
กล่าวได้ว่าผลกระทบจากมหาอุทกภัยอย่างรุนแรงในไตรมาสที่ 4 เป็นจุดต่ำสุดของเศรษฐกิจไทยในปี
2554 ดังนั้นในต้นปี 2555 จะเป็นช่วงขาขึ้นของเศรษฐกิจไทยทั้งในภาคอุตสาหกรรม
ภาคเกษตรกรรม ภาคการท่องเที่ยว ภาคธุรกิจการค้าและบริการ อย่างไรก็ตามในปี 2555
ยังมีปัจจัยที่อาจจะส่งผลกระทบต่ออุตสาหกรรมกระดาษคราฟท์ทั้งทางตรงและทางอ้อม
ซึ่งแบ่งออกเป็นการเพิ่มขึ้นของต้นทุนทางธุรกิจ และผลกระทบจากเศรษฐกิจโลก ได้แก่

1. ราคาน้ำมันที่มีการปรับสูงขึ้น

2. การเมืองภายในประเทศ

3. อัตราดอกเบี้ยและอัตราแลกเปลี่ยน

4. การทรุดตัวของเศรษฐกิจยุโรป (หนี้สาธารณะในยูโรโซน หรือ Credit Crunch)
และเศรษฐกิจโลก ซึ่งจะส่งผลกระ

ทบต่อภาคการส่งออก

5. ค่าแรงงานขั้นต่ำ 300 บาท ซึ่งจะเป็นต้นทุนทางธุรกิจที่เพิ่มสูงขึ้น

6. การเกิดภัยพิบัติทางธรรมชาติ
ทำให้นักลงทุนต่างชาติเกิดความไม่มั่นใจไม่กล้าเข้ามาลงทุนในประเทศ และยังอาจ

ส่งผลให้นักลงทุนต่างชาติในประเทศย้ายฐานการลงทุนไปยังประเทศเพื่อนบ้าน

ภาคการนำเข้าและส่งออกของกระดาษคราฟท์ในปี 2555 นี้ก็จะเป็นดัชนีชี้วัดได้อีกว่า
ตลาดภายในประเทศจะมีการแข่งขันกันเพิ่มขึ้นกว่าปี 2554 ด้วยอีกหรือไม่
ทั้งนี้เพราะการนำเข้ากระดาษคราฟท์โดยเฉพาะกระดาษคราฟท์ขาว และกระดาษทำลอนลูกฟูก
มีแนวโน้มการนำเข้าเพิ่มขึ้นเนื่องจากลูกค้าสามารถนำเข้าจากต่างประเทศได้ในราคาที่ถูกกว่าที่ซื้อภายในประเทศ
ในขณะที่การส่งออกกระดาษคราฟท์นั้นต้องเจอกับปัญหาทางด้านราคาขายที่เมื่อผู้ผลิตกระดาษคราฟท์ส่งออกไปแล้วขายได้ในราคาที่ต่ำกว่าที่ขายในประเทศ
ซึ่งอาจจะทำให้ผู้ผลิตกระดาษคราฟท์ที่ส่งออกเริ่มกลับมาขายในตลาดภายในประเทศเพิ่มขึ้น ส่งผลให้
SUPPLY มากกว่า DEMAND ซึ่งจะส่งผลให้เกิดการแข่งขันภายในประเทศสูงขึ้นได้

นอกจากปัญหาดังกล่าวข้างต้นแล้ว ปัญหาต้นทุนการผลิตยังเป็นปัญหาต่อเนื่องมาจากปีที่แล้ว
โดยต้นทุนทางด้านพลังงาน เยื่อกระดาษและเศษกระดาษยังมีแนวโน้มสูงขึ้น
ทั้งนี้เกิดจากการหยุดผลิตเพื่อลด STOCK ของผู้ผลิตเยื่อกระดาษและเศษกระดาษ ในช่วงไตรมาสที่
4 ของปีที่แล้วต่อเนื่องถึงช่วงตรุษจีนของปี 2555 และจะกลับมาผลิตใหม่ในช่วงเดือนกุมภาพันธ์
ทำให้เป็นที่ต้องการของตลาดผู้ผลิตกระดาษคราฟท์
เพื่อรองรับอัตราการเจริญเติบโตทางเศรษฐกิจทั้งของผู้ผลิตกระดาษคราฟท์ภายในประเทศและต่างประเทศทำให้เกิดการแย่งกันซื้อ
ซึ่งจะส่งผลทำให้ราคาเยื่อกระดาษและเศษกระดาษมีแนวโน้มปรับตัวสูงขึ้น

3.  นโยบายและลักษณะการตลาด

ปัจจัยที่ทำให้ประสบความสำเร็จ

1. การควบคุมคุณภาพสินค้าและบริการให้มีมาตรฐานอย่างต่อเนื่อง

บริษัทฯ ให้ความสำคัญกับการพัฒนาคุณภาพของผลิตภัณฑ์และบริการของบริษัทฯ
ให้มีมาตรฐานอย่างต่อเนื่อง โดยบริษัทฯ ได้นำระบบบริหารงานคุณภาพมาใช้ดำเนินงาน
จนได้รับการรับรองระบบบริหารงานคุณภาพ ISO 9001: 1994, ISO 9001:2000 และ ISO
9001:2008 สำหรับการผลิตกระดาษผิวกล่องและกระดาษทำลอนลูกฟูกจากสถาบัน The United
Kingdom Accreditation Services (UKAS)
ซึ่งเป็นสถาบันรับรองมาตรฐานที่ได้รับการยอมรับจากนานาประเทศ
ทั้งนี้การได้รับใบรับรองคุณภาพมาตรฐานจะนำมาซึ่งกลไกการพัฒนาระบบงาน
และระบบคุณภาพในการผลิตและการให้บริการให้ได้มาตรฐานอย่างต่อเนื่อง

  2. มีผลิตภัณฑ์ที่มีคุณสมบัติและราคาที่หลากหลายสามารถตอบสนองความต้องการของลูกค้าได้ดี

  ปัจจุบัน บริษัทฯ สามารถผลิตกระดาษคราฟท์ได้หลายเกรด ซึ่งมีคุณสมบัติและราคาที่แตกต่างกัน
  ทำให้ลูกค้า

สามารถเลือกใช้สินค้าที่มีคุณภาพ และราคาเหมาะสมกับความต้องการใช้งานที่แตกต่างกันได้

  3. การสร้างความสัมพันธ์ที่ดีกับลูกค้า

พนักงานขายของบริษัทฯ มีการติดต่อและออกพบลูกค้าอย่างสม่ำเสมอ
จึงมีโอกาสสร้างความสัมพันธ์ที่ดีตลอดจนได้รับฟังความคิดเห็นจากลูกค้าโดยตรงเกี่ยวกับคุณภาพของสินค้าและการให้บริการ
ทำให้พนักงานขายของบริษัทฯมีความเข้าใจถึงความต้องการของลูกค้า
นอกจากนี้พนักงานขายของบริษัทฯ
ยังได้รับการฝึกอบรมให้มีความรู้เกี่ยวกับผลิตภัณฑ์กระดาษคราฟท์เป็นอย่างดี
จึงสามารถให้คำแนะนำในการเลือกใช้ผลิตภัณฑ์ และคำแนะนำอื่น ๆ ที่เป็นประโยชน์กับลูกค้าได้

3.2.4 กลุ่มลูกค้าเป้าหมายของบริษัทฯ

กลุ่มลูกค้าเป้าหมายหลักของบริษัทฯ เป็นกลุ่มลูกค้าที่อยู่ในกลุ่มอุตสาหกรรมบรรจุภัณฑ์ ซึ่งบริษัทฯ
ได้เน้นลูกค้าที่มีความมั่นคง
มีอัตราการเจริญเติบโตทางการค้าอย่างต่อเนื่องและมีฐานะทางการเงินที่ดี ในปี 2554 บริษัทฯ
มีลูกค้ารายใหญ่ซึ่งมียอดซื้อเฉลี่ยต่อเดือนสูงกว่า 150 ตันขึ้นไป จำนวน 13 ราย
สำหรับสัดส่วนยอดขายในกลุ่มลูกค้าดังกล่าว คิดเป็นร้อยละ 83
ของรายได้จากการขายรวมของบริษัทฯ ทั้งนี้ ลูกค้ารายใหญ่จำนวน 13 รายที่กล่าวมาข้างต้นนั้น
ประกอบด้วยกลุ่มลูกค้าที่เป็นผู้ถือหุ้นใหญ่ของบริษัทฯ จำนวน 5 ราย มีสัดส่วนยอดขาย คิดเป็นร้อยละ
59 ของยอดขายรวม สำหรับลูกค้ารายใหญ่ อื่น ๆ อีก 8 รายนั้น มีสัดส่วนยอดขาย คิดเป็นร้อยละ
24 ของยอดขายรวม และสำหรับลูกค้าทั่วไปมีสัดส่วนยอดขายคิดเป็นร้อยละ 13 ของยอดขาย
และมีลูกค้าในแถบทวีปเอเชีย (Export) มีสัดส่วนยอดขายคิดเป็นร้อยละ 4 ของยอดขายรวม
เมื่อเปรียบเทียบกับปี 2553 ซึ่งมีสัดส่วนยอดขายสำหรับกลุ่มลูกค้าที่เป็นผู้ถือหุ้นใหญ่,
ลูกค้ารายใหญ่อื่น ๆ และลูกค้าทั่วไป และลูกค้าในทวีปเอเชีย (Export) คิดเป็นร้อยละ 63, 27,
8 และ 2 ของยอดขายรวมตามลำดับ

3.2.5 กลยุทธ์ทางการตลาด

  นโยบายผลิตภัณฑ์

บริษัทฯ
เน้นการควบคุมคุณภาพของผลิตภัณฑ์กระดาษคราฟท์ให้ได้มาตรฐานตามที่กำหนดไว้อย่างต่อเนื่อง
และพัฒนาประเภทของผลิตภัณฑ์กระดาษคราฟท์ให้มีความหลากหลาย
เพื่อให้สามารถตอบสนองความต้องการของลูกค้าได้เป็นอย่างดี

นโยบายการกำหนดราคาสินค้า

บริษัทฯ มีนโยบายกำหนดราคาสินค้าจากจุดขายของผลิตภัณฑ์ โดยจุดขายของผลิตภัณฑ์ที่บริษัทฯ
ได้วางไว้เป็นผลิตภัณฑ์ที่มีคุณภาพสูงเหมาะสำหรับลูกค้าในกลุ่มอุตสาหกรรมบรรจุภัณฑ์ที่ต้องการใช้กระดาษคราฟท์ที่มีคุณภาพ
อีกทั้งยังคำนึงถึงสภาพตลาดของอุตสาหกรรมกระดาษคราฟท์ในประเทศ
ซึ่งการกำหนดราคาสินค้าของผู้ผลิตและจำหน่ายกระดาษคราฟท์ในตลาดจะมีทิศทางกำหนดราคาโดยผู้นำตลาด

การจำหน่ายและช่องทางการจำหน่าย

บริษัทฯ จำหน่ายสินค้าผ่านทางพนักงานขายของบริษัทฯ ซึ่งจะเป็นผู้ติดต่อกับลูกค้าของบริษัทฯ
โดยตรง ทั้งนี้บริษัทให้ความสำคัญต่อการพัฒนาและฝึกอบรมพนักงานขายของบริษัทฯ
ให้มีความรู้เกี่ยวกับสินค้า ตลอดจนเข้าใจถึงความต้องการของลูกค้า
เพื่อให้สามารถให้บริการที่สามารถตอบสนองความต้องการของลูกค้าได้เป็นอย่างดี
รวมทั้งสามารถให้ความช่วยเหลือและให้คำแนะนำที่ดีกับลูกค้าได้

3.3 การจัดหาผลิตภันฑ์

3.3.1 การผลิต

บริษัทฯ มีโรงงานผลิตกระดาษคราฟท์ตั้งอยู่เลขที่ 61 หมู่ 8 ตำบลวัดโบสถ์ อำเภอเมือง
จังหวัดปราจีนบุรี 25000 โทรศัพท์ 037-287361-9 โทรสาร 037-287370 มีเนื้อที่รวมประมาณ
300 ไร่ ปัจจุบันบริษัทฯ มีสายการผลิตจำนวน
1 สายการผลิต และมีกำลังการผลิตรวมประมาณ 110,000 ตันต่อปี โดยบริษัทฯ
มีอัตราการใช้กำลังการผลิต (Utilization Rate) เท่ากับร้อยละ 88 ของกำลังการผลิตรวม
โดยกำลังการผลิตส่วนที่เหลืออีกร้อยละ 12 ซึ่งยังไม่ได้ใช้นั้น
เกิดจากการหยุดเดินเครื่องจักรตามแผนการบำรุงรักษาเครื่องจักร ซึ่งตามปกติ บริษัทฯ
จะมีการปิดการเดินเครื่องเพื่อบำรุงรักษาเครื่องจักร (Shut Down Maintenance)
เป็นประจำทุก ๆ เดือน เดือนละ 2 ครั้ง ครั้งละไม่เกิน 24 ชั่วโมง
โดยจะมีการกำหนดวันที่ที่จะทำการปิดการเดินเครื่อง เพื่อบำรุงรักษาเครื่องจักรเป็นรายเดือน
เนื่องจากต้องการให้กำหนดการดังกล่าวมีความสอดคล้องและเหมาะสมกับตารางการผลิตของบริษัทฯ
ในแต่ละช่วงเวลา

วัตถุดิบที่สำคัญสำหรับการผลิตกระดาษคราฟท์ของบริษัทฯ ประกอบด้วย

1. เยื่อกระดาษใยยาว (Long-Fiber Pulp)

เยื่อกระดาษใยยาวเป็นวัตถุดิบที่มีความสำคัญในการผลิต
เนื่องจากเป็นองค์ประกอบส่วนที่เป็นโครงสร้างหลักของแผ่นกระดาษ
เยื่อใยยาวนั้นได้มาจากไม้เนื้ออ่อน (Softwood) ซึ่งเป็นไม้ที่ขึ้นบริเวณที่สูง อากาศเย็น โตช้า
ใบมีลักษณะแคบเรียวยาว เส้นใยมีลักษณะหยาบ มีความแข็งแรงสูง ไม้ในกลุ่มนี้ได้แก่ สน (Pine)
และ สปรู้ซ (Spruce) อย่างไรก็ตาม
เนื่องจากในประเทศไทยไม่มีแหล่งวัตถุดิบประเภทไม้เนื้ออ่อน
เนื่องจากภูมิประเทศและภูมิอากาศไม่อํานวย
จึงต้องมีการนำเข้าเยื่อกระดาษใยยาวจากต่างประเทศ ทั้งนี้
ประเทศสำคัญที่เป็นแหล่งผลิตเยื่อกระดาษใยยาว ได้แก่ สหรัฐอเมริกา แคนาดา ฟินแลนด์
และแอฟริกาใต้ เป็นต้น
เนื่องจากปัจจุบันผู้ผลิตเยื่อกระดาษในต่างประเทศได้ปิดโรงงานเป็นจำนวนมาก ดังนั้นบริษัทฯ
จึงแก้ปัญหาโดยการ จัดซื้อวัตถุดิบที่สามารถใช้ทดแทนเยื่อกระดาษได้ ซึ่งมีราคาถูกกว่ามาก
จึงทำให้สามารถลดต้นทุนการผลิตลงได้

2. เศษกระดาษกล่องที่ใช้แล้ว (Waste Paper) / เยื่อกระดาษใยสั้น (Short-Fiber Pulp)

เศษกระดาษกล่องที่ใช้แล้วสามารถหาได้ทั้งจากภายในประเทศและนำเข้าจากต่างประเทศโดยเฉพาะอย่างยิ่งประเทศที่พัฒนาแล้ว
เนื่องจากมีอุปทานอยู่เป็นจำนวนมาก โดยส่วนใหญ่ประมาณร้อยละ 80 ของวัตถุดิบ
ประเภทเศษกระดาษกล่องที่ใช้แล้วที่ใช้ในการผลิตทั้งหมดของบริษัทฯ
จะเป็นการนำเข้าเศษกระดาษกล่องที่ใช้แล้วจากต่างประเทศ ได้แก่ ญี่ปุ่น หรือ ยุโรป
เนื่องจากสามารถจัดหาเศษกระดาษใช้แล้วได้ในปริมาณที่มากกว่าเพราะมีอัตราการบริโภคผลิตภัณฑ์กระดาษสูงกว่าประเทศไทยมาก
และมีคุณภาพของเยื่อกระดาษที่ดีกว่า

บริษัทฯ คาดว่าในระยะยาวบริษัทฯ จะไม่มีปัญหาในการจัดหาวัตถุดิบประเภทดังกล่าว
แม้ว่าในปัจจุบัน บริษัทฯ
จะไม่ได้มีการทำสัญญาซื้อขายโดยตรงกับผู้จำหน่ายเศษกระดาษกล่องที่ใช้แล้วรายใดรายหนึ่ง
เนื่องจากในปัจจุบัน มีผู้จำหน่ายเศษกระดาษกล่องที่ใช้แล้วอยู่เป็นจำนวนมาก
และปริมาณการบริโภคกระดาษกล่องของโลกก็ยังอยู่ในระดับที่สูง
อีกทั้งยังมีแนวโน้มที่จะเติบโตเพิ่มขึ้นในอนาคต การที่บริษัทฯ
ไม่ได้มีทำสัญญาซื้อขายโดยตรงกับผู้จำหน่ายเศษกระดาษกล่องที่ใช้แล้วรายใดรายหนึ่งนั้น
จึงทำให้บริษัทฯ
สามารถเลือกที่จะสั่งซื้อเศษกระดาษกล่องที่ใช้แล้วจากผู้จำหน่ายที่เสนอราคาและเงื่อนไขในการสั่งซื้อที่ดีที่สุดได้

เยื่อกระดาษใยสั้นใช้ประกอบกับวัตถุดิบประเภทเศษกระดาษกล่องที่ใช้แล้ว
สามารถจัดหาได้จากผู้ผลิตภายในประเทศซึ่งมีอยู่หลายราย
อย่างไรก็ดีในกระบวนการผลิตของบริษัทฯ
มีการใช้วัตถุดิบชนิดนี้เป็นส่วนประกอบในสัดส่วนประมาณร้อยละ 1 - 3 ของต้นทุนขายในแต่ละงวด

3. น้ำใช้อุตสาหกรรม

น้ำ ถือว่าเป็นส่วนประกอบที่สำคัญอย่างมากในการผลิตกระดาษคราฟท์
เนื่องจากเป็นวัตถุดิบที่ต้องใช้เป็นส่วนประกอบในเกือบทุก ๆ ขั้นตอนของกระบวนการผลิตทั้งหมด
ทั้งนี้ ในระยะเวลาที่ผ่านมา บริษัทฯ
มีนโยบายในการนำน้ำที่ใช้แล้วมาผ่านการบำบัดเพื่อนำกลับมาใช้ใหม่
ซึ่งปัจจุบันมาตรการดังกล่าวจะช่วยลดปริมาณการใช้น้ำต่อการผลิตกระดาษคราฟท์ 1
ตันได้มากถึงร้อยละ 50 - 60 ของปริมาณการใช้น้ำทั้งหมด ปัจจุบัน บริษัทฯ
จัดหาน้ำใช้อุตสาหกรรมโดยมีสัญญาซื้อขายกับ บริษัท ปราจีนแลนด์ จำกัด โดยมีอายุสัญญา 3 ปี
ซึ่งบริษัทฯ ดังกล่าวมีแหล่งในการผลิตน้ำอยู่ใกล้กับโรงงานของบริษัทฯ
ทำให้สะดวกในการลำเลียงจัดส่งน้ำใช้อุตสาหกรรม อีกทั้งราคาที่บริษัท ปราจีนแลนด์ จำกัด
จำหน่ายน้ำใช้อุตสาหกรรมให้กับบริษัทฯ นั้นจัดว่าต่ำกว่าราคาจำหน่ายน้ำใช้อุตสาหกรรมในท้องตลาด

บริษัทฯ คาดว่าในระยะยาวบริษัทฯ จะไม่มีปัญหาในการจัดหาวัตถุดิบประเภทดังกล่าว
เนื่องจากบริษัท ปราจีนแลนด์ จำกัด เป็นบริษัทฯ
ที่มีกลุ่มผู้ถือหุ้นและผู้บริหารเป็นกลุ่มเดียวกันกับกลุ่มผู้ถือหุ้นและผู้บริหารของบริษัทฯ
และมีความสัมพันธ์อันดีกับบริษัทฯ เนื่องจากดำเนินธุรกิจด้วยกันมาเป็นเวลานาน

4. สารเคมี

สารเคมี เช่น สารส้ม สารกันซึม สี และแป้งมัน
จะเป็นส่วนประกอบที่เสริมคุณสมบัติของกระดาษคราฟท์ให้เป็นไปตามคุณภาพที่กำหนด
ซึ่งในกระบวนการผลิตกระดาษคราฟท์จะมีการใช้สารเคมีเหล่านี้เพียงเล็กน้อยเท่านั้น
และสารเคมีเหล่านี้ก็สามารถจัดหาได้จากผู้จัดจำหน่ายซึ่งมีจำนวนมาก
และสามารถจัดหาได้จากภายในประเทศเกือบทั้งหมด

5. เชื้อเพลิง

เชื้อเพลิงสำคัญที่ใช้ในการผลิต ได้แก่ ถ่านหินประเภทลิกไนต์ และบีทูมินัส
เป็นเชื้อเพลิงที่ใช้ในการผลิตพลังงานความร้อน และผลิตไอน้ำของหม้อไอน้ำ (Boiler)
วัตถุดิบเหล่านี้สามารถจัดหาได้ทั้งจากแหล่งภายในประเทศ และต่างประเทศ ที่ผ่านมา บริษัทฯ
จัดซื้อถ่านหินลิกไนต์ และบีทูมินัส จากผู้จำหน่ายภายในประเทศ
และจากผู้จำหน่ายในภูมิภาคเอเชียตะวันออกเฉียงใต้ ซึ่งมีอยู่หลายรายโดยเป็นการสั่งซื้อครั้งต่อครั้ง
ปัจจุบันบริษัทฯ ได้มีการทำสัญญาซื้อขายถ่านหิน สำหรับใช้ทั้งปีทำให้บริษัทฯ มีถ่านหินใช้อย่างต่อเนื่อง
และราคาถูก

3.3.2 ผลกระทบต่อสิ่งแวดล้อม

บริษัทฯ มีนโยบายให้พนักงานของบริษัทฯ ทุกคนมีจิตสำนึกถึงความสำคัญของสิ่งแวดล้อม
และนำแนวคิดเกี่ยวกับการดูแลรักษาสิ่งแวดล้อมมาปรับปรุงและพัฒนางานของแต่ละหน่วยงานให้สอดคล้องกับแนวคิดดังกล่าว
รวมทั้งให้ความร่วมมือกับหน่วยงานภายใน หน่วยงานภายนอก รวมทั้งชุมชนที่โรงงานของบริษัทฯ
ตั้งอยู่ ในการป้องกัน ติดตาม และตรวจสอบ การจัดการด้านสิ่งแวดล้อมของบริษัทฯ
เพื่อไม่ให้เกิดปัญหาด้านสิ่งแวดล้อมต่าง ๆ เช่น น้ำทิ้ง ควัน ฝุ่น เสียง กลิ่น และกากของเสีย
อันเนื่องมาจากกระบวนการผลิต และการลำเลียงขนส่งวัตถุดิบและสินค้า โดยบริษัทฯ
ได้มีการประกาศนโยบายด้านสิ่งแวดล้อมของบริษัทฯ ซึ่งให้ความสำคัญในเรื่องต่อไปนี้

1. ความสอดคล้องกับกฎหมาย และกฎระเบียบด้านสิ่งแวดล้อม

2. การตระหนักถึงความสำคัญของการใช้ทรัพยากรธรรมชาติ และผลกระทบต่อสิ่งแวดล้อม

3. มีการพัฒนาปรับปรุงอยู่เสมอ

4. มุ่งเน้นการลดอัตราการใช้พลังงานและทรัพยากร ในทุกกิจกรรมของบริษัทฯ

5.
กระตุ้นปลูกจิตสำนึกพนักงานทุกคนให้มีความตระหนักถึงความสำคัญของสิ่งแวดล้อมและการแก้ปัญหาสิ่งแวดล้อม

ทั้งนี้ ในการดำเนินการที่ผ่านมา บริษัทฯ ได้ดำเนินการดูแลสิ่งแวดล้อม
และควบคุมมลพิษที่อาจเกิดขึ้นอย่างครบถ้วนตามระเบียบของกรมโรงงานอุตสาหกรรม
กระทรวงอุตสาหกรรม โดยบริษัทฯ ได้ส่งรายงานเอกสารวิเคราะห์น้ำเสีย
ตลอดจนเอกสารที่เกี่ยวข้องให้กับอุตสาหกรรมจังหวัดปราจีนบุรี เป็นประจำทุกเดือน และ
ส่งรายงานผลวิเคราะห์ปริมาณสารพิษรายเดือน ต่อกรมโรงงานอุตสาหกรรม กระทรวงอุตสาหกรรม
นอกจากนี้ บริษัทฯ ยังมีการรายงานเรื่องระบบความปลอดภัยของหม้อน้ำ (Boiler)
และอุปกรณ์ที่เกี่ยวข้อง ต่อกรมโรงงานอุตสาหกรรม กระทรวงอุตสาหกรรม เป็นประจำ
ตลอดจนมีการขออนุญาตต่อกรมโรงงานอุตสาหกรรม กระทรวงอุตสาหกรรม
ในเรื่องที่กำหนดให้ต้องมีการขออนุญาต เช่น การนำสิ่งปฏิกูล หรือ
วัสดุที่ไม่ได้ใช้แล้วออกนอกบริเวณโรงงาน
การขอความเห็นชอบเกี่ยวกับการจัดการวัสดุเหลือใช้จากการผลิต เป็นต้น

3.4 งานที่ยังไม่ได้ส่งมอบ

  -ไม่มี-